Publication: Magyar Közlöny
Issue: MK-1999-83 (Year: 1999, Number: 83)
Era: 1990-2004
Section: — a munkavédelemről szóló 1993. évi XCIII. törvény
Paragraph Index: 123

b) Az alkalmi munkavállalói könyvvel történő foglalkoztatás indokolatlan, illetve visszaélésszerű alkalmazásának kiküszöbölése érdekében a munkavállalói oldal javasolta, hogy az üzemi tanács, illetve a szakszervezet ellenőrizhesse a munkáltató ez irányú döntését. A kormányzati oldal a munkavállalói oldal szándékával elvileg egyetértett, de ugyanakkor megállapította, hogy a Munka Törvénykönyvének (a továbbiakban: Mt.) jelenleg hatályos szabályozása egyaránt lehetőséget biztosít a szakszervezet, illetve az üzemi tanács részére, hogy a munkáltatótól bármilyen kérdésben, amely a munkavállaló munkaviszonnyal összefüggő érdekeit érinti, így az alkalmi munkavállalói könyvvel történő foglalkozatással kapcsolatosan tájékoztatást kérjenek. Az Mt. 22. § (1) bekezdése, illetőleg a 68. § (2) bekezdése értelmében a munkáltató a tájékoztatást nem tagadhatja meg. A vita alapján az OMT úgy döntött, hogy a garanciális elemek kérdésének vizsgálatát — a munkavállalói oldal előterjesztése alapján — a Munkajogi Bizottság tárgyalja meg.

Source: https://magyarkozlony.hu/hivatalos-lapok/48b00f3ef0b90fb3a98820d3fac65c86a8b57349/dokumentumok/4abf66ec5ec084cde00eb9645953bb86e82d0572/letoltes